په برزخ کې ورته، د مثالي عالم ټول حواس حاصل شوي وي؛ نو اوس یې په عقلي حواسو، د مثالي حواسو غلبه وي؛ ځکه که دلته هم عقلي حواس لاسبر وي؛ نو له مثالي عالمه یې هېڅ ګټنه نشوه کولای او مثالي عالم ته ځکه اړتیا وه چې د اعیانو له عقلي او مجرد معرفت سره؛ یعنې له معقولاتو سره امثال اړین و، چې د معقولاتو صورتونه، د پېژندنې په لړۍ کې، نور هم اسان شي، چې دا نه وای؛ نو هغه مجرد معقولات چې اعیانو حاصل کړي وو، پکې نه ترقي کېدای شوه او نه د کایناتو دا ډول ډول اشیاء پیدا کېدای شول؛ ځکه د کایناتو ټول شیان، د معقولاتو په حیث و او چې ترڅو یو له بل سره متحد شوی او یو له بل سره مرستیال یا مخالف نه وای؛ نو کاینات نشو ظاهرېدای